Bransjen frykter ruin

SOLFORBUD: Det kan bli forbudt med solarium for ungdom under 18 år. Foto: AFP

Foreslår 18-årsgrense på solarium

(VG Nett) Regjeringen vil innføre 18-årsgrense på solarium. Det skal bli slutt på selvbetjente solstudio, og nå må alle ungdommer vise legitimasjon for å brune kroppen.

Alf Bjarne Johnsen

Hans Henrik Torgersen

Oppdatert 25. januar 2011

Artikkelen er over ni år gammel

- Barn ned i 12-13-årsalderen går i flokk til solstudio. Jeg er veldig bekymret for at Norge nå ligger alle øverst på hudkreftstatistikken i Europa. Derfor er jeg veldig glad for at regjeringen fremmer dette forslaget, sier Kjersti Toppe, Sps helsetalskvinne på Stortinget, til VG Nett.

I dag sender helseminister Anne-Grete Strøm-Erichsen ut et høringsbrev om aldersgrensen.

- Aldersgrense på 18 år sender et tydelig signal til alle aldersgrupper om at overdreven bruk kan være helseskadelig, skriver helseministeren i forslaget.

LES OGSÅ: Kreftforeningen vil ha 18-årsgrense for bruk av solarium

- Kreftfare

Regjeringen følger dermed opp krav fra både Kreftforeningen og Statens Strålevern om å strupe adgangen til solarium for de yngste. De har vist til at bare Australia og New Zealand har høyere forekomst av hudkreft målt mot innbyggertallet.

- De selvbetjente solariene er magneter for mange tenåringsjenter. Men samtidig finnes det også svært mange ukritiske foreldre der ute. Jeg vet om foreldre som beordrer jentene sine til solarium i forkant av konfirmasjonsfesten. Det er forkastelig at man ikke tenker over helsefaren ved dette, sier Kjersti Toppe.

LES OGSÅ: Strålemyndighetene i Sverige vil ha 18-årsgrense

Daglig leder i solariumkjeden Solar, Helge Bjørnstad, frykter dramatiske konsekvenser dersom det blir innført en aldersgrense, slik regjeringen foreslår.

- Det kommer til å ruinere hele bransjen, slår han fast.

I forslaget fra regjeringen kommer det også krav om at det må være kvalifisert betjening til stede. Det kan bety slutten for de selvbetjente solariene.

Stor sett alle solarium er ubetjente, og hvis man skal ha betjente solarium kommer det til å slå veldig hardt ut, sier Bjørnstad.

Strøm-Erichsen ønsker at betjeningen skal være kjent med og kunne advare mot de mulige helseskadene som kan følge med overdreven solariebruk.

- Rett og slett bløff

I solariumsbransjen reagerer man med skuffelse og sinne på nyheten. Frederic Garner i selskapet Body Green mener statistikken for hudkreft ikke kan lenkes opp mot kunstig soling.

- Fakta som regjeringen har fått er rett og slett bløff. Det er ingen som har tatt kontakt med oss for å sjekke faktagrunnlaget, sier Frederic Garner i Body Green.

Han legger fram tall som han mener beviser at økningen i antallet tilfeller hudkreft ikke har steget etter at solarium ble en vanlig måte å skaffe seg farge på.

- Hvorfor er det 700 % økning i føflekkreft fra 1958 til 1984? Det har opplagt ingenting med solarium å gjøre. Fra 1984 til i dag er det så å si ingen økning, sier Garner.

- Kan gi helsefordel

- 18-årsgrense er en ting, men hvis det blir krav om betjening så vil de aller fleste solstudioene utenom de større byene forsvinne. Kostnadene er rett og slett for store hvis man skal ha det, fortsetter Garner og får støtte fra en av de største kjedene i Norge, Brun og Blid.

- Vi er selvsagt ikke enige i dette forslaget. Personer under 18 kan fortsatt sole seg hjemme, ute om sommeren og i syden. Det finnes 40.000 solarier hjemme hos folk i Norge i dag, skriver Frantzen i en e-post.

- Dessuten er solariene i Norge mye svakere enn i alle andre land, og det blir derfor feil å sammenligne med hva som skjer utenlands. Et annet poeng er at mange av disse ungdommene sitter foran PC og tv-skjermen timesvis hver dag, og derfor har de helsefordeler av å sole seg, dersom det skjer i moderate former.

- Det er heller ingen vesentlig økning i antallet hudkrefttilfeller i Norge om man måler etter at solariene kom, sier Frantzen.

Publisert: 25.01.11 kl. 12:42 Oppdatert: 25.01.11 kl. 13:50